
Text rozhodnutia
Súd: Krajský súd Bratislava Spisová značka: 3Co/119/2014 Identifikačné číslo súdneho spisu: 1503899755 Dátum vydania rozhodnutia: 31. 03. 2014 Meno a priezvisko sudcu, VSÚ: JUDr. Roman Bolebruch ECLI: ECLI:SK:KSBA:2014:1503899755.1 Uznesenie Krajský súd v Bratislave v právnej veci navrhovateľa: JUDr. Ladislav Antalík, bytom SENIORVILLE, C., proti odporcom: 1/ Ing. Jozef Matický, bytom F. XX, Bratislava, 2/ Ing. Anna Matická, bytom G. 7, Nitra, obaja zastúpení advokátom JUDr. Liborom Hetmerom, F. XX, Nové Zámky, o zaplatenie 1.460,53 eura s príslušenstvom, na odvolanie navrhovateľa proti uzneseniu Okresného súdu Bratislava V č.k. 12C/249/2003-365, zo dňa 15.1.2014, v spojení s opravným uznesením č.k. 12C/249/2003-369, zo dňa 5.2.2014, takto r o z h o d o l : Odvolací súd napadnuté uznesenie súdu prvého stupňa p o t v r d z u j e . Odporcom 1/ a 2/ náhradu trov odvolacieho konania n e p r i z n á v a . o d ô v o d n e n i e : Napadnutým uznesením v spojení s opravným uznesením súd prvého stupňa konanie zastavil a rozhodol, že žiadny z účastníkov nemá právo na náhradu trov konania. V odôvodnení uviedol, že uznesením zo dňa 6.12.2012, ktoré nadobudlo právoplatnosť dňa 28.12.2012, bolo konanie podľa § 110 O.s.p. prerušené. Nakoľko účastníci v zákonom stanovenej lehote jeden rok nepodali návrh na pokračovanie v konaní, konanie v zmysle § 111 ods. 3 veta druhá O.s.p. zastavil. O náhrade trov konania rozhodol podľa § 146 ods. 1 písm. c) O.s.p. Proti uzneseniu podal odvolanie navrhovateľ a žiadal napadnuté uznesenie zrušiť. Uviedol, že súd prvého stupňa nemal splnené podmienky pre zastavenie konania, a to tak z hľadiska subjektívneho ako aj z hľadiska objektívneho; súd prvého stupňa mal vykonať pojednávanie a vo veci rozhodnúť. Odvolací súd viazaný rozsahom a dôvodmi odvolania (§ 212 ods. 1 O.s.p.) preskúmal napadnuté uznesenie, prejednal odvolanie bez nariadenia pojednávania podľa § 214 ods. 2 O.s.p. a dospel k záveru, že odvolanie nie je dôvodné. Súd prvého stupňa uznesením č.k. 12C/249/2003-362, zo dňa 6.12.2012, konanie v zmysle § 110 veta prvá O.s.p. prerušil; uznesenie nadobudlo právoplatnosť dňa 28.12.2012. Nakoľko do jedného roka nebol podaný návrh na pokračovanie v konaní, súd prvého stupňa v súlade s § 111 ods. 3 veta druhá O.s.p. konanie zastavil. Na uvedenom základe odvolací súd napadnuté uznesenie súdu prvého stupňa v zmysle § 219 ods. 1 O.s.p. potvrdil. O náhrade trov odvolacieho konania odvolací súd rozhodol podľa § 224 ods. 1 O.s.p. v spojení s § 142 ods. 1 O.s.p. V odvolacom konaní úspešní odporcovia 1/ a 2/ by mali právo na náhradu trov odvolacieho konania. Nakoľko si trovy odvolacieho konania neuplatnili, odvolací súd im ich náhradu nepriznal. Toto rozhodnutie prijal senát Krajského súdu v Bratislave pomerom hlasov 3:0. Poučenie: Proti tomuto uzneseniu odvolanie nie je prípustné.

